**Informatīvais ziņojums par elektroniskā paraksta un elektroniskās identifikācijas pārrobežu savstarpējo izmantojamību**

**Ievads**

Informatīvais ziņojums par elektroniskā paraksta un elektroniskās identifikācijas pārrobežu savstarpējo izmantojamību (turpmāk – informatīvais ziņojums), ir izstrādāts pamatojoties uz Ministru prezidenta 2013.gada 26.aprīļa rezolūciju Nr.111-1/45, kurā tika uzdots uzdevums Vides aizsardzības un reģionālās attīstības ministrijai (turpmāk – VARAM) kopīgi ar Satiksmes ministriju sagatavot un iesniegt Ministru kabinetā (turpmāk – MK) informatīvo ziņojumu par elektroniskā paraksta un elektroniskās identifikācijas pārrobežu savstarpējo izmantojamību, it īpaši Baltijas valstu starpā, un nepieciešamības gadījumā sagatavot attiecīgus priekšlikumus tiesību akta projekta veidā.

Lai atbilstoši Ministru prezidenta rezolūcijai sagatavotu un iesniegtu MK informatīvo ziņojumu, VARAM kopīgi ar Satiksmes ministriju ir sagatavojusi informatīvo ziņojumu, kurā apskatīta situācija Eiropas Savienībā, it īpaši Baltijas valstu ietvaros, identificējot juridiskos, tehniskos un organizatoriskos aspektus par elektroniskā paraksta un elektroniskās identifikācijas pārrobežu savstarpējo izmantojamību, kā arī identificētas problēmas un piedāvāti to risinājumi. Turklāt Igaunijas un Lietuvas atbildīgajām institūcijām tika nosūtīti jautājumi par Latvijā izdota elektroniskā paraksta atzīšanu, kuru atbildes ir iekļautas informatīvajā ziņojumā.

**1. Elektroniskā paraksta pārrobežu savstarpējā izmantojamība**

* 1. **Tiesiskais regulējums**
     1. Eiropas Parlamenta un Padomes 1999.gada 13.decembra Direktīva 1999/93/EK par Kopienas elektronisko parakstu sistēmu[[1]](#footnote-1) (turpmāk – e-paraksta direktīva) - iedibina elektronisko parakstu un nosaka sertifikācijas pakalpojumu juridisko bāzi. E-paraksta direktīvā ir noteikts, ka Eiropas Savienības (turpmāk – ES) dalībvalstis nedrīkst ierobežot citu dalībvalstu sertifikācijas pakalpojumu sniegšanu (elektroniskā paraksta izmantošanu), ja tā atbilst direktīvā noteiktajiem nosacījumiem[[2]](#footnote-2).
     2. Elektroniskā paraksta un elektroniskā dokumenta tiesisko statusu Latvijas Republikā nosaka Elektronisko dokumentu likums un uz tā pamata izdotie MK noteikumi. Ārvalstī izsniegtam kvalificētam sertifikātam ir Elektronisko dokumenta likumā noteiktais statuss un tiesiskās sekas, ja sertifikāta statusu un elektroniskā parakstu var pārbaudīt, atrodoties Latvijā un kvalificēts sertifikāts atbilst vismaz vienam no šādiem nosacījumiem:

1) tas atbilst visām Elektronisko dokumentu likuma un citu normatīvo aktu prasībām;

2) to izsniedzis vai garantē uzraudzības iestādē brīvprātīgi akreditējies uzticamu sertifikācijas pakalpojumu sniedzējs(turpmāk – USPS);

3) to Latvijas Republikā atzīst saskaņā ar starptautiskajiem līgumiem;

4) to izsniedzis Eiropas Savienības dalībvalstī reģistrēts sertifikācijas pakalpojumu sniedzējs vai to garantē Eiropas Savienības dalībvalstī reģistrēts sertifikācijas pakalpojumu sniedzējs[[3]](#footnote-3).

* + 1. Papildus vispārējam regulējumam, noteiktās darbības jomās, pastāv speciālās prasības elektronisko dokumentu savstarpējai atzīšanai. Tādas nosaka Eiropas Parlamenta un Padomes 2006.gada 12.decembra Direktīvas 2006/123/EK par pakalpojumiem iekšējā tirgū[[4]](#footnote-4) (turpmāk – Pakalpojumu direktīva). Pakalpojumu direktīva paredz, ka ES dalībvalstīm ir jāizveido elektroniskie vienotie kontaktpunkti, kuros ir jānodrošina iespēja citas dalībvalsts personai (t.sk. uzņēmējam) elektroniski veikt nepieciešamās administratīvās procedūras, lai šajā valstī uzsāktu pakalpojumu sniegšanu. Latvijā Pakalpojumu direktīva ir pārņemta ar Brīvas pakalpojumu sniegšanas likumu[[5]](#footnote-5). Pakalpojumu direktīva paredz, ka vienotajā kontaktpunktā ir jānodrošina rīki, lai dalībvalsts pieņemtu un akceptētu dokumentus, kas parakstīti ar citas ES dalībvalstis izsniegtu drošu elektronisko parakstu.
    2. Saskaņā ar Pakalpojumu direktīvu ir izdoti vairāki Komisijas lēmumi, kas nosaka pasākumus, lai dalībvalstis nodrošinātu elektronisko parakstu pārrobežu izmantošanu, t.sk.:
* elektroniskā paraksta formāta standartus un kārtību, kādā veicama e-paraksta pārbaude; [[6]](#footnote-6)
* dalībvalstīm pienākumu izveidot, publicēt un uzturēt katrā dalībvalstī pārraudzīto un akreditēto sertifikācijas pakalpojumu sniedzēju (e-parakstu izsniedzēju) uzticamo sarakstu cilvēklasāmā un mašīnlasāmā formā.[[7]](#footnote-7)

Pakalpojumu direktīva nosaka speciālās prasības noteiktām pakalpojumu jomām, taču minētās normas un tehniskie risinājumi ir piemērojami un izmantojami arī elektroniskā paraksta pārbaudei vispārējā – e-paraksta direktīvā, noteiktajā kārtībā.

*Līdz ar to, pamatojoties uz iepriekš minētajiem tiesību aktiem, ES dalībvalstīm pārrobežas sadarbības ietvaros tiesiski ir iespējams izmantot arī citu ES dalībvalstu uzticamo sertifikācijas pakalpojumu sniedzēju izsniegtos elektroniskos parakstus un tos atzīt.*

Informatīvā ziņojuma ietvaros tika izpētītas arī Lietuvas un Igaunijas normatīvo aktu normas, kas attiecas uz ārvalstīs izsniegtu elektroniskā paraksta atzīšanu:

* ***Lietuvā*** elektronisko paraksta jomu regulē Likums par elektronisko parakstu[[8]](#footnote-8). Likumā ir noteikts, ka ārvalstīs izsniegtu kvalificētu sertifikātu juridiski atzīst, ja to ir izsniedzis sertifikācijas pakalpojuma sniedzējs, kas ir akreditēts ES.
* ***Igaunijā*** elektronisko paraksta jomu regulē Digitālā paraksta likums[[9]](#footnote-9). Likumā ir noteikts, ka ārvalstīs izsniegtu kvalificētu sertifikātu juridiski atzīst, Igaunijas reģistra turētājam (Ekonomikas lietu un komunikācijas ministrijai) pieņemot speciālu lēmumu par ārvalstu sertifikācijas pakalpojumu sniedzēja atbilstību likuma prasībām.
  1. **Tehniskais risinājums, nodrošinājums**

Lai nodrošinātu e-paraksta direktīvā minēto nosacījumu izpildi par to, ka no citas ES dalībvalsts saņemtu elektronisko parakstu jāakceptē, ja to var pārbaudīt attiecīgajā dalībvalstī, Eiropas Komisija Pakalpojumu direktīvas darbības jomā ir noteikusi:

1. ka e-paraksta formātam ir jāatbilst noteiktiem standartiem;6
2. ja e-paraksta formāta standarts neatbilst minētajām prasībām – informē komisiju par bezmaksas pārbaudes iespējām, ja vien šāda informācija nav iekļauta pašos e-dokumentos, e-parakstos vai elektroniskajos dokumentu nesējos7. Latvijā visplašāk izmantotā prakse ir pavadvēstulē norādīt informāciju par interneta saiti, kur iespējams veikt elektroniskā paraksta pārbaudi;
3. lai sekmētu dalībvalstu uzticamo sarakstu praktisku un savstarpēju izmantošanu, Eiropas Komisija publicē [ES USPS sarakstu (EU Trusted list of certification service providers)](https://ec.europa.eu/digital-agenda/en/eu-trusted-lists-certification-service-providers). Līdz ar to jebkurai ES dalībvalstij ir iespēja pārliecināties par elektroniskā paraksta atpazīšanu un atzīšanu. Katrai dalībvalstij ir jāizveido un jāpublicē savas valsts USPS sarakstu gan „*cilvēklasāmā”,* gan *„mašīnlasāmā”* formā. No 2009.gada Latvijā iepriekš minēto saraksta izveidi uz neformālas vienošanās pamata ir nodrošinājusi Datu valsts inspekcija, izmantojot Latvijas Valsts radio un televīzijas centra tehnisko kompetenci, taču *ņemot vērā skaidra deleģējuma (vai tā intepretācijas) trūkumu,* *šobrīd nepieciešamajā iesaistes līmenī netiek nodrošināta Latvijas līdzdalība tehniskajās darba grupās par saraksta pilnveidi un nepieciešamajām darbībām atbilstošu izmaiņu ieviešanai, kas var ietekmēt ar Latvijā izsniegta e-paraksta parakstītu dokumentu pārbaudi citās ES dalībvalstīs.*Plašāk problemātika apskatīta informatīvā ziņojuma projekta „Par prasībām, lai nodrošinātu ar Latvijas Republikā izsniegtu kvalificētu sertifikātu elektroniski parakstītu dokumentu pārrobežu apstrādi un atzīšanu Eiropas Savienībā” ietvaros, kas 2012.gada 19.aprīlī tika izsludināts Valsts sekretāru sanāksmē (VSS-415).

**Rīki citās ES valstīs izsniegto drošo elektronisko parakstu pārbaudei**

ES robežās ir iespēja izmantot ES Komisijas izstrādāto rīku ‘Digital Signature Service’, ar kura palīdzību ir iespēja pārbaudīt tos ārvalstīs izsniegtos sertifikātus, kuri ir iekļauti minētajā ES USPS sarakstā (EU Trusted list of certification service providers). Rīks ir pieejams šeit: <https://joinup.ec.europa.eu/software/sd-dss/release/20>

**Rīki dokumenta parakstīšanai izmantojot atšķirīgu valstu elektroniskos parakstus**

Vienlaikus informējam, ka šobrīd komercsektorā tiek izstrādāti risinājumi, ar kura palīdzību ir iespējams parakstīt vienu dokumentu vairākām personām, kur katra izmanto savā valstī izsniegtu drošu elektronisko parakstu. Viens no šādiem risinājumiem tuvākajā laikā, šī gada ietvaros, plāno savā produktā atbalstīt arī Latvijas elektroniskās identifikācijas kartē iekļauto elektronisko parakstu. Tas nozīmē, ka, piemēram, vienu līguma dokumentu var parakstīt igaunis no vienas puses ar Igaunijā izsniegtu elektronisko parakstu un latvietis no otras puses – ar Latvijā izsniegtu elektronisko parakstu. Šādam risinājumam pastāvot, pārrobežu sadarbība – līgumu, vienošanās slēgšana kā uzņēmēju, tā amatpersonu starpā būtu pastiprināti sekmējama un veicināma.

* 1. **Esošā prakse un problēmas**
     1. ES dalībvalstīs elektroniskai dokumentu parakstīšanai pašlaik tiek izmantoti dažādi e-parakstu formāti, tāpēc dokumentu saņēmējas dalībvalstis dažādo elektronisko parakstu formātu dēļ var saskarties ar tehniskiem sarežģījumiem citā dalībvalstī izsniegtu e-parakstītu dokumentu pārbaudē (t.sk. dokumentu arhivēšanas), jo dalībvalstis nav pilnībā harmonizējušas ES prasības.
     2. Pašlaik dalībvalstīs nav visaptveroši ieviestas tehniskās iespējas pārliecināties par citas dalībvalsts izsniegta elektroniskā paraksta derīgumu, līdz ar to atsevišķos gadījumos no citām dalībvalstīm saņemto dokumentu atzīšana var būt problemātiska.

***Latvijā:*** Latvija saskaņā ar normatīvajiem aktiem pieņem un atzīst citā ES dalībvalstī izdotu drošu e-parakstu, ja atrodoties Latvijā to var pārbaudīt un tā izsniedzēju ir akreditējusi attiecīgās dalībvalsts kompetentā iestāde. Pašreiz VARAM rīcībā nav informācija, ka kādai iestādei būtu radušās problēmas ar citā ES dalībvalstī izdotu drošu e-parakstu atzīšanu.

Piemēram, Latvijas Republikas Uzņēmumu reģistrs pieņem citu ES dalībvalstu dokumentus, kas parakstīti ar elektronisko parakstu, ja to ir iespējams pārbaudīt (t.sk. no pārējām Baltijas valstīm). Ņemot vērā pieejamos statistikas datus, 2013.gadā ir pieņemti 24 elektroniski parakstīti dokumenti no Igaunijas par 5 uzņēmumu reģistrēšanu vai izmaiņām.

***Latvijas e-paraksta izmantošana Igaunijā:*** Nacionālajos normatīvajos aktos Igaunija ir izvirzījusi speciālas prasības attiecībā uz ārvalstī (t.sk. citā ES dalībvalstī) izdoto elektronisko parakstu atzīšanu, kas nosaka, ka elektroniskā paraksta izdevējam vispirms ir jāveic ārvalstu USPS atbilstības novērtēšanu Igaunijā. Igaunijas atbildīgajai institūcijai tika lūgts skaidrot plašāk iepriekš minēto normu. Igaunijas Ekonomikas lietu un komunikācijas ministrija sarakstē ar VARAM uzsvēra un skaidroja:

* ka šī procedūra (atbilstības novērtēšana) ir nepieciešama tādā gadījumā, ja ārvalstīs izsniegtu sertifikātu vēlas izmantot kā autentifikācijas rīku Igaunijas valsts e-pārvaldes risinājumos;
* bez minētās oficiālās procedūras (atbilstības novērtēšanas) elektronisko dokumentu apritē tiek atzīti tie ārvalstīs izsniegtie kvalificētie sertifikāti, kurus izsniedzis sertifikācijas pakalpojumu sniedzējs, kas ir akreditēts citā ES dalībvalstī. Šajā gadījumā elektronisko paraksta atzīšana un elektronisko dokumentu pieņemšana ir atkarīga no katras Igaunijas iestādes vadītāja lēmuma un vai ir iespēja pārbaudīt elektronisko paraksta derīgumu.

***Latvijas e-paraksta izmantošana Lietuvā***: Lietuva ir norādījusi uz elektroniskā dokumenta arhivēšana problēmām. Elektroniskam dokumentam, kas ir parakstīts ar Lietuvas elektronisko parakstu, Lietuvā ir *ADOC* formāts, līdz ar to valsts iestādēs pastāv problēmas ar Latvijas elektroniskā dokumenta formātu pieņemšanu un arhivēšanu. Lietuvas Transporta un komunikācijas ministrija informēja, ka Latvijas e-paraksta atzīšana un pieņemšana ir atkarīga no katras iestādes vadītāja – līdz ar to pastāv problēma, ka dokuments attiecīgajā iestādē var tikt uzskatīts kā informatīvs e-pasts.

Balstoties uz augstāk minēto informāciju par tiesību normām un esošo praksi Eiropas Savienībā, t.sk., Igaunijā un Lietuvā, Latvijai pārrobežas sadarbības ietvaros ir iespējams nosūtīt elektroniski dokumentu, kas parakstīts ar drošu elektronisko parakstu. *ES dalībvalstīm pārrobežas sadarbības ietvaros tiesiski ir iespējams izmantot arī citu ES dalībvalstu uzticamo sertifikācijas pakalpojumu sniedzēju izsniegtos elektroniskos parakstus un tos atzīt.* Tika secināts, ka tiesību aktos ir noteikts, ka elektronisks dokuments, kas parakstīts ar drošu elektronisko parakstu, ES dalībvalstīm ir jāpieņem, bet tā kā ES līmenī nav detalizēti atrunāts elektroniskā paraksta sagatavošanas un pārbaudes procedūras, lēmums par konkrētā elektroniskā dokumenta pieņemšanu ir iestādes vadītāja kompetencē, izvērtējot iespējas pārbaudīt saņemtā dokumenta elektroniskā paraksta derīgumu. Jāpiemin, ka Pakalpojumu direktīvas regulējošajā jomā jau ir noteiktas prasības elektronisko dokumentu pārbaudei, kas izpildāmas, piemēram, e-pastā iekļaujot norādi par e-paraksta pārbaudes iespējām ((<https://www.eparaksts.lv/lv/palidziba/parbaudit-edokumentu/>).

1. **Elektroniskās identifikācijas pārrobežu savstarpējā izmantojamība**
   1. **Tiesiskais regulējums**
      1. Šobrīd ES nav ieviests visaptverošs ES pārrobežu un starpnozaru regulējums drošiem, uzticamiem un viegli lietojamiem elektronisko darījumu mehānismiem, kas ietver elektronisko identifikāciju (turpmāk – eID) un autentifikāciju.
      2. Lai ES dalībvalstis savā valstī atzītu citā dalībvalstī izsniegtus eID rīkus, ES dalībvalstīm tas ir jānosaka savos iekšējos tiesību aktos.
      3. Latvijā ir pieejama personas apliecības jeb elektroniskā identifikācijas (eID) karte, kas ir personu apliecinošs dokuments, kas apliecina tā turētāja identitāti un tiesisko statusu. Tiesisko statusu nosaka Personu apliecinošu dokumentu likums un Personu apliecinošu dokumentu noteikumi. Ar eID karti, kurā iekļauts un aktivizēts autentifikācijas sertifikāts un kvalificēts elektroniskā paraksta sertifikāts, ir iespējams apliecināt savu identitāti attālināti – elektroniskā vidē, kā arī radīt drošu elektronisko parakstu.
      4. Eiropas Komisija 2012.gada 4.jūnijā nāca klajā ar priekšlikumu Eiropas Parlamenta un Padomes regulai par eID un uzticamības pakalpojumiem elektronisko darījumu veikšanai iekšējā tirgū[[10]](#footnote-10) (turpmāk – priekšlikums), kura mērķis ir uzlabot spēkā esošos tiesību aktus, piemērošanas jomā ietverot arī paziņoto eID shēmu un ar tām saistīto citu nozīmīgu elektronisko uzticamības pakalpojumu savstarpēju atzīšanu un akceptēšanu ES līmenī un paredz nodrošināt, ka uzņēmumi, iedzīvotāji un publiskā sektora iestādes var droši un netraucēti veikt savstarpējus elektroniskus darījumus, tādējādi palielinot publiskā un privātā sektora tiešsaistes pakalpojumu, e-uzņēmējdarbības un elektroniskās tirdzniecības efektivitāti Eiropas Savienībā.

* Priekšlikums neparedz ES dalībvalstīm ieviest vai katrai personai iegūt nacionālās identifikācijas kartes, elektroniskās identifikācijas kartes vai citus elektroniskās identifikācijas risinājumus. Attiecībā uz elektronisko identifikāciju paredzams, ka priekšlikums nodrošinās tiesisko noteiktību, izmantojot savstarpējās atzīšanas un akceptēšanas principu, proti, dalībvalstis atzīs nacionālās elektroniskās identifikācijas, kas tiks oficiāli paziņotas Komisijai. Dalībvalstīm nebūs obligāti jāreģistrē savas nacionālās elektroniskās identifikācijas sistēmas, tomēr Komisija cer, ka daudzas dalībvalstīs nolems to izdarīt.
  1. **Tehniskais risinājums, nodrošinājums**

Latvijā no 2012.gada ir pieejamas eID kartes, kuras izsniedz Pilsonības un migrācijas lietu pārvalde. eID kartēs ir iekļauti uzticama sertifikācijas pakalpojumu sniedzēja (LVRC) izsniegti autentifikācijas un elektroniskā paraksta radīšanas rīki. eID kartes var izmantot kā autentifikācijas līdzekli elektroniskajā vidē, bet ir nepieciešamība, lai eID kartē iekļautos autentifikācijas līdzekļus var atzīt un izmantot arī citā ES dalībvalstī.

Lai to nodrošinātu, tiek īstenoti vairāki ES pārrobežu sadarbības projektos, kuros tiek veidota vienota tehniskā platforma, lai varētu nodrošināt elektroniskās autentifikācijas veikšanu izmantojot dalībvalstīs pieejamos un nacionāli atzītos personu autentifikācijas rīkus.

Piemēram, ES finansētā projekta STORK (*Secure identity across borders linked*)[[11]](#footnote-11) mērķis ir izveidot ES mēroga sadarbspējīgu sistēmas platformu eID atzīšanu un autentifikācijai, kas ļautu uzņēmējiem un iedzīvotājiem sazināties on-line režīmā un izmantot savas valsts elektronisko identitāti visās dalībvalstīs. Pašlaik projekts kopumā ietver 35 dalībniekus (valsts vadības, pētniecības, bezpeļņas un privātās organizācijas). Projektā ir iesaistītas vairākas ES dalībvalstis, kā, piemēram, Austrija, Igaunija, Vācija, Portugāle, Apvienotā Karaliste un citas.

Otrs, šobrīd aktuālākais un visaptverošākais, pārrobežu sadarbības projekts ir e-SENS (*Electronic Simple European Networked Service*)[[12]](#footnote-12) projekts, kas tika uzsākts saskaņā ar IKT politikas atbalsta programmu 2013.gadā. Projekts aptver visu iepriekš realizēto Eiropas pilotprojektu rezultātus, lai izveidotu vienotu platformu savstarpēji sadarbspējīgiem publiskajiem pakalpojumiem Eiropā. Projekts aptver tādas jomas kā e-tieslietas, e-veselība, e-iepirkums, un tajās nepieciešamos risinājumus personu elektroniskai identificēšanai, drošībai, e-dokumentu apritei un drošai elektronisko ziņojumu piegādei (e-adrese), u.c. Šobrīd projektā ir iesaistījušās 18 ES dalībvalstis un tam tiek paredzēta otrā paplašināšanās kārta.

* 1. **Piemērošanas joma**

ES ir veiksmīgi realizēts eID pārrobežu atpazīšanas projekts STORK (1. kārta), kas ir radījis tehnisku iespēju atpazīt citu valstu izsniegtās eID kartes. Minētais projekts nerisina juridiskus jautājumus, tie šobrīd tiek risināti katrā gadījumā individuāli – ar dalībvalstu speciālajiem tiesību aktiem.

Daži piemēri pārrobežu eID izmantošanai:

* **Eiropas Komisijas** izveidotā vienotā piekļuve Komisijas un citu iestāžu dokumentu reģistram - [Eiropas Komisijas autentifikācijas serviss](https://webgate.ec.europa.eu/cas/wayf?loginRequestId=ECAS_LR-17536224-PVri5agLAkvXEhnNhkwTq5ObBuCNGGOXYmSbmJrQMMu-CDPpTLi1uVzlMEIdfbszzjW-jAdSsBh3zmYyOPqUhiJRfG), kas lietotājiem ļauj piekļūt Eiropas Komisijas informācijas sistēmu, izmantojot vienu lietotājvārdu un paroli;
* **Igaunijas izveidotajā portālā** [www.eesti.ee](http://www.eesti.ee) pārrobežu sadarbības projekta ietvaros ir iespējams autentificēties un Portugāles iedzīvotājiem veikt uzņēmumu dibināšanu Igaunijā.

Latvija šobrīd nav iesaistījusies pārrobežu sadarbības projektos, tomēr seko līdzi to rezultātiem. Lai Latvija eID sekmīgi varētu izmantot citās ES dalībvalstīs, kā arī Latvija dažādu pakalpojumu sniegšanā varētu izmantot citu ES dalībvalstu eID, Latvijai būtu nepieciešams iesaistīties e-SENS projektā, kurš ir nupat uzsācies un kuram ir paredzēta II paplašināšanās kārta.

* 1. **Esošā prakse un problēmas**

Lai nodrošinātu eID sadarbību Baltijas un ES līmenī:

* ***Īsā un vidējā termiņā***:
  + Tehniski - šobrīd jau pastāv tehniski risinājumi (STORK projekta rezultāts), kuriem ir jāpieslēdzas, lai citas ES dalībvalstis savā valstī atpazītu Latvijas eiD rīkus un Latvijā varētu atpazīt citu dalībvalstu eiD rīkus.
  + Tiesiski – lai atzītu citā dalībvalstī izsniegtus eID rīkus, ES dalībvalstīm šobrīd tas jānosaka iekšējos tiesību aktos kā speciālās normas (piemēram, nosakot, ka noteikta pakalpojumu iespējams saņemt ar Igaunijā izsniegtu eiD).
  + Šāda risinājuma iespējas tika identificēta 2012. gada nogalē notikušajā „Latvijas un Igaunijas nākotnes sadarbības ziņojuma ieviešanas konferencē”[[13]](#footnote-13), vienlaikus atzīstot, ka nepieciešams identificēt arī lietderīgas izmantošanas jomas.
* ***Ilgtermiņā ES līmenī***
  + Tehniski– jānodrošina Latvijas līdzdalība e-SENS projektā (tā rezultātu izmantošanā), kurš dažādās jomās (e-iepirkumi; e-veselība; e-tieslietas) veidos bāzi kopējiem un sadarbspējīgiem risinājumiem.
  + Tiesiski – esošais priekšlikums Eiropas Parlamenta un Padomes regulai par eID un uzticamības pakalpojumiem elektronisko darījumu veikšanai iekšējā tirgū[[14]](#footnote-14) noteikts juridiskos priekšnosacījumus, lai eID akceptētu ES dalībvalstis;

Pašreiz katrs autentifikācijas gadījums ir jāvērtē individuāli, jo Latvija nav iesaistījusies pārrobežu sadarbības risinājuma projektos. Latvijas-Igaunijas nākotnes sadarbības ziņojuma ieviešanas konferencē Igaunija uzsvēra, ka nav gatava iesaistīties bilateriālos tehniskos risinājumos, ņemot vērā, ka Igaunija jau ir partneris STORK un E-SENS projektos. Līdz ar to, lai nodrošinātu eiD pārrobežu izmantošanu, t.sk. Baltijas valstīs Latvijai šobrīd ir jānodrošina dalība pārrobežu sadarbības projektos, lai nodrošinātu tehnisko gatavību.

1. **Elektroniskā paraksta un eID pārrobežas savstarpējās izmantošanas šobrīd identificētās problēmas un to risinājumi** 
   1. **Elektroniskā dokumenta biežāka izmantošana**

***Problēma:*** Šobrīd valsts iestādes Latvijā visai kūtri ES institūcijām sūta dokumentus elektroniskā dokumenta formā.

***Risinājums:*** Būtu jāsekmē kultūra un pieeja, ka ***ministrijām un to padotības iestādēm, sūtot dokumentus uz ES iestādēm, pēc iespējas*** ***izmantot elektroniskos līdzekļus, vienlaikus dokumentu pavadvēstulei pievienojot aprakstu par elektroniskā paraksta pārbaudes iespējām*** (Piemērs angļu valodā: *In attachment: Electronically signed document with qualified electronic signature. Open and verify electronically signed document* [*here*](https://www.eparaksts.lv/en/Assistance/check-an-edocument/)*:* <https://www.eparaksts.lv/en/Assistance/check-an-edocument/>*). Information about qualified eSignatures in EU:* [*https://ec.europa.eu/digital-agenda/en/eu-trusted-lists-certification-service-providers*](https://ec.europa.eu/digital-agenda/en/eu-trusted-lists-certification-service-providers)*.*

* 1. **Latvijas iesaiste pārrobežas sadarbības projektos**

***Problēma:*** Lai nodrošinātu sadarbspēju ar citām ES dalībvalstīm, dalībvalstīm tiek īstenoti ES pārrobežu sadarbības projekti, kuros ir paredzēta vienotas platformas izveide, lai varētu veikt elektronisko autentifikāciju vienuviet. Prioritāšu un ierobežoto līdzekļu dēļ Latvija šobrīd nav iesaistījusies pārrobežu sadarbības projektos.

***Risinājums:*** Lai Latvijas eID sekmīgi varētu izmantot arī citās ES dalībvalstīs, kā arī Latvija dažādu pakalpojumu sniegšanā varētu izmantot citu ES dalībvalstu eID, Latvijai būtu nepieciešams iesaistīties šobrīd aktuālākajā ES administrācijas sadarbības risinājumu izveides projektā e-SENS, kuram ir paredzēta II paplašināšanās kārta. ***VARAM nepieciešams izvērtēt iespēju piedalīties pārrobežu sadarbības projektā e-SENS (Electronic Simple European Networked Service), lai elektroniskā veidā attīstītu publiskās pārvaldes savstarpējo sadarbību ES.*** Vienlaikus iestādēm, plānojot un īstenojot pakalpojumu sniegšanas pilnveides un IKT attīstības projektus, tajā skaitā 2014. – 2020. gada struktūrfondu plānošanas perioda projektus, būtu jāņem vērā ES pārrobežu projektu rezultāti un jāvērtē to izmantošana, lai nodrošinātu ilgtspējīgu un Eiropas mērogā sadarbspējīgu risinājumu izveidi.

* 1. **USPS saraksta atbildīgās iestādes noteikšana**

***Problēma:*** Latvijas atbildīgajai iestādei par USPS uzraudzību un cilvēklasāmā formāta publicēšanu (Datu valsts inspekcijai) likumā nav viennozīmīgi interpretējami noteikta kompetence arī par USPS sarakstu mašīnlasāmā veidā izveidi, uzturēšanu, publicēšanu un Komisijas informēšanu.

***Risinājums:*** Lai nodrošinātu USPS saraksta aktualizāciju, uzturēšanu un publicēšanu atbilstošā formātā, ir nepieciešams noteikt par to atbildīgo iestādi. Iepriekš minētais jautājums tiek risināts informatīvā ziņojuma projekta „Par prasībām, lai nodrošinātu ar Latvijas Republikā izsniegtu kvalificētu sertifikātu elektroniski parakstītu dokumentu pārrobežu apstrādi un atzīšanu Eiropas Savienībā” ietvaros, kas 2012.gada 19.aprīlī tika izsludināts Valsts sekretāru sanāksmē (VSS-415).

Vides aizsardzības un reģionālās attīstības ministrs E.Sprūdžs

Vīza:

Vides aizsardzības un reģionālās

attīstības ministrijas valsts sekretārs A.Antonovs

2013.10.03. 14:32

I.Gaile, 66016546

[inese.gaile@varam.gov.lv](mailto:inese.gaile@varam.gov.lv)

1. [Eiropas Parlamenta un Padomes 13.12.1999 Direktīva 1999/93/EK par Kopienas elektronisko parakstu sistēmu](http://eur-lex.europa.eu/LexUriServ/LexUriServ.do?uri=CELEX:31999L0093:LV:HTML) [↑](#footnote-ref-1)
2. [Eiropas Parlamenta un Padomes 13.12.1999 Direktīva 1999/93/EK par Kopienas elektronisko parakstu sistēmu](http://eur-lex.europa.eu/LexUriServ/LexUriServ.do?uri=CELEX:31999L0093:LV:HTML) 4.pants [↑](#footnote-ref-2)
3. [Elektronisko dokumenta likuma](http://likumi.lv/doc.php?id=68521) 26.pants [↑](#footnote-ref-3)
4. [Eiropas Parlamenta un Padomes 12.12.2006 Direktīva 2006/123/EK par pakalpojumiem iekšējā tirgū](http://eur-lex.europa.eu/LexUriServ/LexUriServ.do?uri=OJ:L:2006:376:0036:0068:lv:PDF)  [↑](#footnote-ref-4)
5. [Brīvas pakalpojumu sniegšanas likuma](http://likumi.lv/doc.php?id=208269) V nodaļa [↑](#footnote-ref-5)
6. [25.02.2011. Komisijas lēmums, ar kuru nosaka minimālās prasības kompetento iestāžu elektroniski parakstītu dokumentu pārrobežu apstrādei saskaņā ar Eiropas Parlamenta un Padomes Direktīvu 2006/123/EK par pakalpojumiem iekšējā tirgū](http://eur-lex.europa.eu/LexUriServ/LexUriServ.do?uri=OJ:L:2011:053:0066:0072:LV:PDF) 1. panta 1. punkts [↑](#footnote-ref-6)
7. [turpat,](http://eur-lex.europa.eu/LexUriServ/LexUriServ.do?uri=OJ:L:2011:053:0066:0072:LV:PDF) 1. panta 2. Punkts [↑](#footnote-ref-7)
8. [Law on Electronic Signatures, Article 5](http://www3.lrs.lt/pls/inter3/dokpaieska.showdoc_e?p_id=204802&p_tr2=2) [↑](#footnote-ref-8)
9. [Digital Signature Act, § 40](http://www.legaltext.ee/en/andmebaas/ava.asp?m=022) [↑](#footnote-ref-9)
10. [04.06.2012 Eiropas Komisijas priekšlikums Eiropas Parlamenta un Padomes regulai par eID un uzticamības pakalpojumiem elektronisko darījumu veikšanai iekšējā tirgū](http://eur-lex.europa.eu/LexUriServ/LexUriServ.do?uri=COM:2012:0238:FIN:LV:HTML) [↑](#footnote-ref-10)
11. [projekta "STORK" mājas lapa](https://www.eid-stork.eu/) [↑](#footnote-ref-11)
12. [projekta "e-SENS" mājas lapa](http://www.esens.eu/home.html) [↑](#footnote-ref-12)
13. [**„**Latvijas un Igaunijas nākotnes sadarbības ziņojuma ieviešanas konference”](http://www.varam.gov.lv/lat/publ/seminari/sem_Eparv/?doc=16417) [↑](#footnote-ref-13)
14. [04.06.2012 Eiropas Komisijas priekšlikums Eiropas Parlamenta un Padomes regulai par eID un uzticamības pakalpojumiem elektronisko darījumu veikšanai iekšējā tirgū](http://eur-lex.europa.eu/LexUriServ/LexUriServ.do?uri=COM:2012:0238:FIN:LV:HTML) [↑](#footnote-ref-14)